Põllumajanduse registrite ja informatsiooni amet (PRIA) andis teada, et mesilaspere toetuse taotlusi saab esitada veel 16. maini.
Saab taotleda mesilasperede toetust
Tänaseks on mesilaspere toetuse taotluse PRIA-le esitanud 1461 mesinikku 25 320 mesilaspere kohta. Taotlusi võetakse e-PRIA kaudu vastu 16. maini.
"Mesilaspere toetus aitab suurendada bioloogilist mitmekesisust ja põllumajanduskultuuride saagikust. Samuti aitab toetus osaliselt hüvitada mesilaste pidamisega seotud kulusid," seisab teates.
Taotluse saab esitada ainult elektrooniliselt e-PRIA kaudu. Toetuse taotlemiseks peab mesinik olema PRIA klient, lisaks peab ta olema registreeritud loomapidajana. Mesila, mille perede kohta toetust taotletakse, pidi põllumajandusloomade registris olema registreeritud hiljemalt käesoleva aasta 30. aprillil. Toetust saab taotleda mesilaspere kohta, keda taotleja 30. aprillil registri andmetel pidas ning kelle pidamisest ta registrile hiljemalt 5. maiks teada andis.
Tänavu on toetuse maksmiseks riigieelarvest ette nähtud 800 000 eurot. Ühe mesilaspere kohta makstava toetuse suurus sõltub sellest, kui paljudele mesilasperedele tänavu toetust taotletakse. Ühikumäära kehtestab PRIA 1. detsembriks ja toetused makstakse taotlejatele välja 31. detsembriks.
Mesilaspere toetuse taotluste esitamise statistika on näha PRIA kodulehe toetuste statistika leheküljel. Toetuse täpsete tingimuste kohta saab lugeda toetuse lehelt.